  Виталий Пронин Алигес Иже ветлӥ. Ужъёсме йылпумъяса, бертыны потӥ. Троллейбус дугдылонние лыктыса, одӥгезлэсь юасько: «Кыӵе номеро троллейбусэн Ракетной ульчаозь мыныны быгато?» Тани, пе, та лыктӥсеныз ик - матэктӥсь троллейбус шоры возьматӥз со. Пушказ калыкез трос ӧй вал. Мон ӝогак пыри, пыдлось пуконаз интыяськи. Билет басьтэме бере, сумкаысьтым газетме поттыса, пырись-потӥсьёс шоры учкылытэк, лыдӟиськонам выйи.Кӧня озьы мынӥ, валаса ӧй вутты. Йырме ӝутӥ но, азям кондуктор сылэ.- Троллейбусмы депое мынэ, тӥледлы васьконо луоз.Котырак учкисько: салонын, ми сяна, нокинэз ӧвӧл ни.- Малы депое? - паймыса юасько. - Мон Ракетноёзь мынон вылысь билет басьтӥ ук. Пуксеме бере ик ивортэ вал депое мынэмдэс, мон мукетсэ возьмасал.- Ӵукна пельёстэ ӧд сузя, дыр, дедуш, - оло серекъяса, оло ӝегатэмелы вожез потыса, валэктэмъяськиз. - Мукетаз пуксёд.Мукетсэ кема возьмано ӧз луы. Таизлэн буш пукон интыосыз ик ӧй вал, калыкез тачак. Одӥгез егит нылаш аслэсьтыз интызэ ӵектӥз. Тау карыса, пукси. Интыяськыса ӧй на вутты, дорам кондуктор лыктӥз, билет басьтыны куре.- Мынам билетэ вань ини, - кисыысьтым поттыса, возьматӥсько.- Малы вужзэ возьматӥськоды? Тӥ мынэсьтым ӧд на басьтэ.- Тӥлесьтыд ӧй. Билет Ракетноёзь мыныны басьтӥ вал, нош троллейбус депое кожиз. Пуксьыкум ӧз иворты.- Мукетаз пуксиськод ке, выль билет басьтоно, дедуш. Эн ӝегатэ ужме. Коньдонды ке ӧвӧл, васькелэ.- Тӥляд льготной проезднойды ӧвӧл шат? - вӧзам пукись юа.- Гуртысь мон. Поездын документме возьматӥсько но дунтэк мынӥсько-ветлӥсько. Кыкетӥ группаен инвалидносте вань, - кисыысьтым бумагаосме поттыса, возьматӥсько.- Та документъёстыя городысь транспортын ветлыны уд быгатӥське. Басьтэлэ билет, - нош ик вазе кондуктор.- Мар тӥ пересь адями, эшшо ик инвалид борды, тэбиниды? Дас куинь манетэн предприятиды узырмоз шат? Мелэ, басьтэлэ коньдонме. Сётэ дедушлы билет но эн ёртэ сое, - одӥгез ӧз чида интыяз пукыны, мыным дурбасьтӥз.- Кулэ ӧвӧл, мынам коньдонэ вань. Но мыным возьыт... - куараме мырдэм поттӥ.Пассажиръёслэсь ми шоры берытскыса учкемзэс адӟыса, зэмзэ ик возьдаськи. Тодмоосы ӧй вал кадь. Озьы ке но та троллейбусын мынонме азьланьтэме ӧз ни поты - вуонояз дугдылонние васьки.Татын мон валай: кондуктор янгыш ӧвӧл, со аслэсьтыз ужзэ лэсьтӥз. Мыным одӥгез гинэ валантэм: малы троллейбуслэсь депое мынонзэ ваньмызлы кылӥськымон верантэмез вал. Аслам пельёсылы, Инмарлы тау, уг ӝожтӥськиськы на. Коньдон, конечно, лыдъямез яратэ. Пенсионеръёс сокем трос пенсия уг басьто угось. Туала арын городэтӥ транспортэн пересадкаосын ветлон кисыез бушатэ вылэм. Бен, дунъёс али зол шудо. Арлы быдэ газовикъёс, нефтяникъёс, электрикъёс дунъёссэс будэтъяло. Узыръёс байко, нош огшоры калык копейказэ чота.Депутатъёс, калык сярысь малпаськыса, мед ужасалзы вылэм. Быръёнъёс азьын чебер верам кылъёссы кытчы меда ышо, малы меда вуно?Николай Павлов.  